Det trak hurtigt interesserede kunder til, da virksomheden Pinderup Træpiller fortalte, at de ville begynde at sælge træpiller for 3500 kroner per ton, hvilket er langt under den pris, træpiller handles til lige nu. Produktionen skulle finde sted i Agersted, hvor firmaets logo var kommet op at hænge på produktionshallen på Dronninglundvej 16. Nu er skiltet dog forsvundet, og på Facebook oplyser virksomheden, at alle reservationer er ophævet. - Vi har valgt at ophæve alle reservationer. Det har vi valgt at gøre, fordi rigtig mange er bange for, at vi snyder dem. Derfor har vi valgt at ophæve reservationen på alle vores kunder, men ordrer er ikke annulleret medmindre man ønsker dette, skriver Pinderup Træpiller tirsdag i et opslag. Venter på godkendelse Brønderslev Kommune har tidligere oplyst til TV2 Nord, at kommunen er ved at undersøge, om Pinderup Træpiller skal have en miljøgodkendelse for at producere træpiller. Der er endnu ikke kommet nogen konklusion på den undersøgelse, da Brønderslev Kommune afventer dokumentation fra Pinderup Træpiller. - Vi (...) stopper ikke og kæmper for, at vores produktion kan komme op at køre hurtigst muligt trods bump på vejen. Og vi forventer stadig at kunne levere inden for de 30 til 60 dage, oplyser Pinderup Træpiller på Facebook. TV2 Nord har tirsdag forsøgt at komme i kontakt med Pinderup Træpiller, men det har ikke været muligt at få en kommentar fra firmaet.

Opsummering:
Det omstridte træpillefirma Pinderup Træpiller har valgt at ophæve alle reservationer. Firmaets logo hænger ikke længere på dets adresse i Agersted.